Matvælastofnun gerir ráð fyrir að takmörkunum vegna fuglaflensu verði aflétt á næstunni. Þó hafa margir dauðir fuglar fundist, meðal annars súla. Dýralæknir alifuglasjúkdóma líkir þessu við afléttingar í covidfaraldrinum. Smithætta sé enn til staðar.
Fjölmargar tilkynningar hafa borist Matvælastofnun vegna dauðra fugla. Sjötíu og sex sýni hafa verið rannsökuð og reyndust nítján þeirra jákvæð. Brigitte Brugge dýralæknir alifugla hjá Matvælastofnun segir þó vonandi ástæðu til að aflétta takmörkunum innan skamms. Grannt sé fylgst með og ráðstafanir verði ákveðnar í tengslum við það.
Sko það sem mun breytast þá er að þá verður leyfilegt aftur að hleypa fuglunum sem eru í haldi það var sérstaklega talað um bakgarðsfuglana þá má bara hleypa þeim aftur út úr gerðinu og hænurnar mega þá vappa lausar aftur.
Þó þarf að gæta að umhverfinu, að sögn Brigitte. Pollar geti til dæmis verið smitaðir eftir villta fugla. Hún hvetur fólk til að tilkynna áfram um dauða fugla, hvort sem það er í náttúrunni eða í alifuglabúum.
En við þurfum líka að meta hver þéttleikinn eða hverjar líkurnar eru á að smit geti borist inn til alifuglanna frá villtum fuglum og þegar við erum að hugsa um að geta aflétt ráðstöfunum þá myndi það líklega vera gert með þeim hætti að samt sem áður er óvissa hvort það sé nú ekki smit í villtum fuglum. Það má bera þetta svolítið saman við aðgerðir út af Covid smitinu þar sem hægt var á einhverjum tímapunkti að aflétta ákveðnum reglum en samt sem áður með þeim skilaboðum að smithætta er til staðar og fólk þarf að gæta sín.
Matvælastofnun íhugar að aflétta aðgerðum vegna fuglaflensu. Hænur eygja því fljótlega von um að fá að vappa um utan girðingar. Líkja má þessu við afléttingar í covidfaraldrinum, segir dýralæknir alifuglasjúkdóma.